**Macska**

*Molnár Krisztina Rita méltatása*

Egy költőt szeretnék méltatni most. Nem is akármilyet, ezt a laudáció ténye bizonyítja, szélszalasztott firkásznak nem jár díj és dicsérő beszéd. Költőnk nevezhető hivatása archetípusának: felolvasásra csipkekalapban és fonott kosárral jár, szabálytalanul parkol rendőrkordon közepén, befőttesüvegbe töltött kávét egyensúlyoz, bármiről eszébe jut pár sor Ovidiustól.

Hiszen nemcsak költő, Rókatündér is. Magányos, menekülő alakváltó, akinek „frász a légyott”. Elátkozott asszony, megváltásra váró lélek, emelt fővel küzd „húspénzzel és télen a faggyal”, s közben varázsénekbe költi a hintőporillatot és a lépcsőn dübörgő negyvenhármas lábakat.

Kislány is, nevezzük Malénának. Lassan csordogáló, békés mesét mond a hozzá hasonló álmodozóknak, akik nem hiszik, hogy manapság egy történetnek harsány fénysebességgel kell száguldania, és nem szólhat örökkévaló, de kissé viseltes dolgokról, mint titkok, barátság és csend.

Tragikus görög hősnő. Ariadné, aki tudja a kiutat, de elvesztette a fonalat, csak sorok maradtak neki, verssorok, fáradhatatlanul újrarendezi őket, mert a költészet jó fegyver tévelygés és labirintus ellen.

Néha Mákszem és Gubó. Ilyenkor a múltba kirándul, anélkül, hogy révedezne, kézen fogja és titkos ösvényekre vezeti olvasóját, léleklyukakról és szitaszekrényről tanít, lelkesedése bárkit meggyőz e dolgok fontosságáról.

Halálanyó is szokott lenni. Kortalan, vén boszorkány. Ha nem vigyázol, teletömi gyógyfüvekkel a zsebeid, mire hazaérsz, a nevükre sem emlékszel. Nem verset ír, varázsigét; a szavaknak, a ritmusoknak, a dallamnak és az ismétléseknek közvetlen kapcsolata van valami felsőbb létezővel.

Szinte mindig Tücsök. Több-ezer éves zenész és mesemondó, a legegyszerűbb történethez is a legnagyobb alázattal és felelősséggel nyúl. Tévedésen, léhaságon, felületes munkán nem kaphatod. Művészete nem önmagáért való, a közlés ugyanolyan fontos, mint az önkifejezés.

Polgári neve MKR, de Molnár Krisztina Ritaként is hivatkoznak rá.

Amikor boldog, Macska.

Mészöly Ágnes